Diari Oficial de la Generalitat Valenciana


Sumari del DOGV 3284, del 13-07-1998 (1998/5219)

RESOLUCIÓ de 17 de juny de 1998, de la Universitat Jaume I de Castelló, per la qual es convoquen proves selectives d'accés al grup D, auxiliars de serveis bibliogràfics, naturalesa laboral, en llocs de treball vacants de la plantilla d'aquesta Universitat.
----------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3284

Data del DOGV
:   13-07-1998

Secció del DOGV
:   II. AUTORITATS I PERSONAL - B) OFERTES D'OCUPACIÓ PÚBLICA, OPOSICIONS I CONCURSOS

Número del document
:   1998/5219


Data del document
:   17-06-1998

Organisme emissor
:   Universitat Jaume I de Castelló

Tipus de document
:   Resolució

RESOLUCIÓ de 17 de juny de 1998, de la Universitat Jaume I de Castelló, per la qual es convoquen proves selectives d'accés al grup D, auxiliars de serveis bibliogràfics, naturalesa laboral, en llocs de treball vacants de la plantilla d'aquesta Universitat. [1998/X5219]
  
Per tal d'atendre les necessitats de personal en aquesta Administració pública encarregada del servei públic de l'educació superior, aquest Rectorat en ús de les competències que té atribuïdes per l'article 18 en relació amb el 3.2.e) de la Llei de Reforma Universitària, segons allò que s'ha establit en l'art. 120.3 dels Estatuts de la Universitat Jaume I de Castelló, aprovats pel Decret 5/1997, de 28 de gener, del Govern Valencià (DOGV núm. 2.922, de 04-02-97), i de conformitat amb allò que s'ha disposat en el Conveni Col·lectiu per al Personal Laboral de les Universitats Públiques de la Comunitat Valenciana, convoca aquestes proves selectives d'acord amb les següents bases:
  
Primera. Objecte de la convocatòria
  
1. Es convoquen proves selectives d'ingrés com a personal laboral fix per a cobrir cinc llocs de treball vacants d'auxiliars de serveis bibliogràfics, grup D, en la plantilla de la Universitat Jaume I, mitjançant concurs-oposició lliure.
  
2. Les condicions de treball seran les regulades pel II Conveni Col·lectiu per al Personal Laboral de les Universitats Públiques de la Comunitat Valenciana i la resta de normes legals que els siga d'aplicació.
  
3. L'acompliment dels llocs quedarà sotmès a la Llei 53/1984, de 26 de desembre, en matèria d'incompatibilitats.
  
Segona. Requisits dels aspirants
  
Per a ser admès a aquestes proves selectives, el personal aspirant haurà de reunir els següents requisits:
  
a) Tenir la nacionalitat espanyola o la d'un dels restants estats membres de la Unió Europea o d'aquells estats que els siga d'aplicació la lliure circulació de treballadors i treballadores, en els termes previstos en la llei estatal que regula aquesta matèria.
  
b) Tenir complits divuit anys i no haver arribat a l'edat de jubilació.
  
c) Estar en possessió del títol de Graduat Escolar, Formació Professional de Primer Grau o equivalent expedit pel Ministeri d'Educació i Ciència, o haver satisfet els drets per a la seua expedició. Els mèrits acadèmics de titulació enumerats obtinguts en els estats membres de la Unió Europea hauran d'estar acompanyats de l'Ordre del Ministeri d'Educació i Ciència de reconeixement del títol expedit en aquests estats.
  
d) No patir malaltia o discapacitació que li impedisca l'acompliment de les funcions dels llocs oferts.
  
e) No trobar-se inhabilitat per a l'exercici professional o l'acompliment de funcions públiques, ni haver sigut separat mitjançant expedient disciplinari del servei de l'administració pública. Si és estranger, no estar sotmès a sanció disciplinària o condemna penal que li impedisca, al seu Estat, l'accés a la funció pública.
  
f) No estar sotmès en cap causa legal d'incapacitat o incompatibilitat, d'acord amb allò que s'ha previst en la Llei 53/1984 i RD 598/1985 d'Incompatibilitats del Personal al Servei de les Administracions Públiques, sense perjuí per als que ocupen ja un càrrec públic o una activitat privada incompatible d'exercir el dret d'opció a què es refereix la citada norma legal.
  
Tercera. Drets d'examen
  
1. Els drets d'examen són de 1.173 pessetes, que s'han d'ingressar en el compte corrent núm. 3007740769 -"Universitat Jaume I de Castelló. Drets d'examen"- en Bancaixa, entitat 2077, sucursal 0580 del c/ Cavallers, 2; també es poden fer efectius en la forma prevista en l'apartat sisè de l'article 38 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. En cap cas la mera presentació i pagament suposarà substitució del tràmit de presentació en temps i forma de la sol·licitud davant de l'òrgan expressat en la base quarta.
  
2. Amb la presentació de la sol·licitud s'acreditarà el pagament previ dels drets d'examen; cal adjuntar a la instància el resguard original de l'ingrés.
  
3. Les quantitats ingressades en concepte de drets d'examen només seran reintegrades, amb la petició prèvia de la persona interessada, als aspirants que no foren admesos a les proves selectives per falta d'algun dels requisits exigits en les bases de la convocatòria. En aquesta petició l'interessat ha d'indicar les dades bancàries necessàries per a realitzar el reintegrament.
  
Quarta. Presentació de les sol·licituds
  
1. En les sol·licituds per prendre part en el procés selectiu, els aspirants hauran de fer constar que reuneixen totes i cada una de les condicions exigides i es dirigiran al Rectorat de la Universitat Jaume I.
  
2. Les sol·licituds s'ajustaran al model normalitzat que figura en l'annex IV d'aquesta resolució, i que serà facilitat gratuïtament a les consergeries dels 3 campus d'aquesta Universitat: Campus de la carretera de Borriol, Campus del Riu Sec i Campus de la Penyeta Roja, de Castelló.
  
3. El termini per a la presentació de sol·licituds serà de 20 dies hàbils comptadors a partir del dia següent al de la publicació d'aquesta resolució en el Diari Oficial de la Generalitat Valenciana.
  
4. La presentació de sol·licituds es pot fer, dins del termini assenyalat en el paràgraf anterior, en el Registre General de la Universitat Jaume I, Campus de la Penyeta Roja, 12277 Castelló, i en els registres auxiliars del Registre General ubicats a:
  
a) Campus de la Penyeta Roja: Secretaria de l'Escola Superior de Ciències Experimentals i Tecnologia.
  
b) Campus de la Ctra. Borriol: Facultat de Ciències Humanes i Socials.
  
c) Campus del Riu Sec: Facultat de Ciències Jurídiques i Econòmiques. També es poden registrar en qualsevol de les formes establides en l'article 38.4 de la Llei 30/1992, de Règim Jurídic de les Administracions Públiques i del Procediment Administratiu Comú.
  
Les instàncies presentades a les oficines de correus hauran de complir amb el procediment establit en l'article 205.3 del Reglament dels Serveis de Correus: les instàncies s'han de presentar en un sobre obert perquè l'empleat hi estampe el segell de dates a la part superior esquerra, on també ha de constar clarament el nom de l'oficina i la data.
  
5. Els aspirants que tinguen alguna minusvalidesa i que necessiten possibles adaptacions de temps o mitjans per a la realització d'algun dels exercicis de la fase d'oposició, ho hauran d'expressar concretament en la seua sol·licitud.
  
6. Sense perjudici del resguard original acreditatiu de l'ingrés dels drets d'examen, els aspirants hauran d'adjuntar a la seua instància una fotocòpia simple del document nacional d'identitat en vigor o document equivalent per als nacionals d'altres estats a què fa referència l'apartada a) de la base segona.
  
7. Als efectes de possibles notificacions, s'entendrà com a domicili de l'interessat el que l'aspirant haguera assenyalat en la seua instància, llevat que amb posterioritat en manifeste un altre de distint, cosa que haurà de comunicar-ho de forma fefaent a l'autoritat convocadora.
  
Cinquena. Admissió d'aspirants
  
1. Acabat el termini de presentació de sol·licituds, amb la verificació prèvia que s'ha realitzat el pagament dels drets d'examen, el rector dictarà una resolució, que es publicarà en el Diari Oficial de la Generalitat Valenciana, que contindrà la relació provisional d'admesos i exclosos a la realització de les proves.
  
2. Els aspirants poden, en el cas d'error o exclusió, esmenar els defectes en què hagen incorregut en la seua sol·licitud o realitzar les al·legacions que consideren convenients en el termini de 10 dies hàbils comptadors a partir del següent al de la publicació de la relació provisional d'admesos i exclosos en el Diari Oficial de la Generalitat Valenciana.
  
3. En tot cas, i per tal d'evitar errors si es produeixen, possibilitar-ne l'esmena en temps i forma, els aspirants han de comprovar fefaentment no sols que no figuren en la relació provisional d'exclosos sinó, a més a més, que els seus noms i dades consten correctament en les relacions d'admesos.
  
4. Són causes d'exclusió, a més de les assenyalades en altres apartats d'aquestes bases:
  
- L'omissió de la firma en la sol·licitud.
  
- No adjuntar la fotocòpia del DNI en vigor o del document equivalent per als nacionals d'altres estats a què fa referència la base 2.2.a).
  
- No abonar els drets d'examen.
  
5. Transcorregut el termini de 10 dies, esmenats els defectes, si n'hi ha, i vistes les al·legacions que corresponguen, es dictarà una resolució que contindrà la relació definitiva d'admesos i exclosos, i, amb almenys una antelació de 15 dies, la data, el lloc i l'hora de realització i de començament dels exercicis, que es publicarà en el Diari Oficial de la Generalitat Valenciana.
  
Sisena. Proves selectives
  
1. El procediment de selecció del personal aspirant es realitzarà pel sistema de concurs-oposició lliure, que constarà de dues fases, una primera d'oposició i una segona fase de concurs.
  
2. Fase d'oposició.
  
Constarà dels exercicis que a continuació s'indiquen:
  
Primer exercici. Obligatori i eliminatori.
  
Consistirà en la resolució d'un test, amb un màxim de 100 preguntes, sobre el contingut del programa que figura en l'annex I. Cada pregunta contindrà quatre respostes alternatives de les quals només una serà la correcta. La duració màxima de l'exercici serà de setanta-cinc minuts. Les respostes errònies es valoraran negativament amb una penalització equivalent a un terç del valor de cada resposta correcta.
  
Aquest exercici es puntuarà de 0 a 30 punts i sent eliminats els aspirants que no arriben al mínim de 15 punts.
  
Segon exercici. Obligatori i eliminatori.
  
Primera part: prova amb ordinador sobre coneixements elementals d'informàtica i recerca d'informació, mitjançant la utilitat Telnet, sobre llibres catalogats informàticament en el sistema VTLS. El tribunal facilitarà als aspirants el nom de l'ordinador i la clau de connexió. El temps màxim d'aquesta part serà de 30 minuts.
  
Segona part: consistirà en la realització d'una prova pràctica d'ordinador en entorn Macintosh o PC utilitzant un programa de correu electrònic (Eudora Light) dirigida a valorar la capacitat dels aspirants per a l'enviament a través de la xarxa informàtica de documents escrits proposats pel tribunal. El temps màxim per a la realització d'aquesta part serà de 30 minuts.
  
Cada una de les parts d'aquest exercici es valorarà de 0 a 10 punts, i cal obtenir un mínim de 5 punts en cada part per a superar-lo.
  
Tercer exercici. Obligatori i no eliminatori.
  
Exercici de coneixements de valencià a nivell elemental, d'acord amb el programa establit per la Universitat Jaume I el contingut de la qual és equivalent a l'establit per la Junta Qualificadora de Coneixements de Valencià (DOGV núm. 2.331, de data 24/8/94). Aquest exercici podrà contenir elements escrits i orals. El tribunal fixarà la durada de cada exercici d'acord amb el contingut. Es puntuarà de 0 a 5 punts.
  
3. Fase de concurs.
  
Consistirà en la valoració dels mèrits realitzada pel tribunal, d'acord amb el barem que figura en l'annex II.
  
Els aspirants que superen la fase d'oposició hauran de presentar el seu currículum, en el termini màxim de deu dies hàbils comptadors des de la publicació, dirigit al Servei de Recursos Humans de la Universitat, d'acord amb allò que s'ha previst en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
L'experiència laboral s'acreditarà mitjançant certificat expedit pel Registre de Personal, o per la unitat administrativa competent, on conste detalladament el temps efectiu d'acompliment del lloc de treball i de les funcions que li corresponen.
  
Setena. Relació d'aprovats
  
Finalitzada la fase de concurs el tribunal farà pública la relació d'aspirants que hagen superat les proves selectives, incloent-hi les puntuacions dels exercicis obligatoris de la fase d'oposició i fase de concurs; es farà una relació per ordre de puntuació de major a menor que s'interromprà quan el nombre d'inclosos coincidisca amb el de les vacants ofertes.
  
En cas d'empat entre aspirants l'ordre s'establirà segons la major puntuació obtinguda en la fase de concurs, i en segon lloc, si es manté l'empat, a la major puntuació obtinguda en el segon i primer exercici, per aquest ordre. Si persistira l'empat, l'ordre s'establirà per sorteig.
  
Vuitena. Desenvolupament de les proves selectives
  
1. Els exercicis tindran lloc a la ciutat de Castelló de la Plana.
  
El primer exercici es realitzarà al lloc i en la data i hora que s'establisca en la resolució pel qual s'aprova i publica en el Diari Oficial de la Generalitat Valenciana la llista d'admesos i exclosos definitiva de les proves objecte d'aquesta convocatòria.
  
2. Els aspirants seran convocats per a cada exercici en crida única.
  
Els membres del tribunal qualificador i el personal col·laborador no permetran l'accés a la sala on es realitze l'exercici les persones que compareguen després de fer la crida dels aspirants convocats.
  
Els aspirants hauran d'acreditar la seua personalitat mitjançant la presentació del DNI o del resguard amb fotografia del passaport o del permís de conduir; no seran vàlides les fotocòpies compulsades d'aquests documents. També han de presentar l'exemplar per a l'interessat de la sol·licitud d'admissió a les proves.
  
3. Després de començar les proves, el tribunal farà públic l'anunci de realització de la resta d'exercicis al local en què s'haja fet l'anterior i al tauler d'anuncis del Servei de Recursos Humans, situat a l'edifici del Rectorat, amb una antelació mínima de 48 hores.
  
4. En qualsevol moment del procés selectiu, si el tribunal té coneixement que algun dels aspirants no posseeix els requisits exigits per la convocatòria, amb l'audiència prèvia a l'interessat, serà exclòs. Així mateix se li comunicarà les inexactituds o falsedats formulades per l'aspirant en la sol·licitud d'admissió a les proves selectives.
  
Novena. Publicitat de les llistes
  
1. En finalitzar totes les proves que integren la fase d'oposició i després de fer la valoració del concurs, el tribunal farà pública, mitjançant anuncis als locals on s'han realitzat i al tauler d'anuncis de Recursos Humans de la Universitat, les llistes amb la puntuació final que constituiran les llistes definitives, per ordre de puntuació, dels aspirants que hagen superat aquestes proves selectives.
  
2. El Tribunal elevarà al rector la llista dels aspirants que hagen superat les proves, segons l'ordre obtingut de la suma de les puntuacions de la fase d'oposició i la fase de concurs, que només podrà ser igual al nombre de llocs convocats. No obstant això, el tribunal igualment podrà fer pública una relació complementària en la qual figure la puntuació obtinguda per la resta de les persones aspirants no seleccionades, però que van superar les proves; en el cas que algun dels sol·licitants no arribara a formalitzar el corresponent contracte, s'inclouria en la proposta el sol·licitant que el segueix per ordre de puntuació.
  
Deu. Coneixements de valencià
  
1. Els qui superen les proves selectives han d'acreditar el Grau elemental de coneixements de valencià amb la presentació de certificats, diplomes o títols que hagen sigut expedits o homologats pel Servei de Llengües i Terminologia d'aquesta Universitat, altres universitats o la Junta Qualificadora de Coneixements de Valencià.
  
2. Els qui no complisquen el requisit anterior s'han de comprometre a la realització dels cursos de perfeccionament que s'organitzen.
  
Onze. Presentació de documents
  
1. En el termini de 20 dies hàbils comptadors des de l'endemà al de la publicació en el Diari Oficial de la Generalitat Valenciana de les relacions d'aprovats, els aspirants proposats hauran de presentar al Servei de Recursos Humans d'aquesta Universitat, la següent documentació:
  
a) Certificat de naixement expedit pel Registre Civil corresponent o fotocòpia del DNI o del passaport en el cas dels nacionals dels Estats membres de la Unió Europea o d'aquells Estats a què siga d'aplicació la lliure circulació de treballadors i treballadores.
  
b) Fotocòpia compulsada del títol acadèmic exigible segons aquesta convocatòria.
  
c) Declaració de no haver sigut separat o separada mitjançant expedient disciplinari de qualsevol administració o càrrec públic, així com de no trobar-se inhabilitat o inhabilitada penalment per a l'exercici de les funcions públiques.
  
d) Declaració de no estar sotmès en cap causa legal d'incompatibilitat, d'acord amb allò que s'ha previst en la Llei 53/1984 i en el RD 598/1985 d'Incompatibilitats del Personal al Servei de les Administracions Públiques.
  
e) Certificat mèdic acreditatiu de posseir la capacitat física necessària per a l'acompliment de les funcions dels llocs de treball oferts.
  
2. La falsedat de documents o la falta de presentació de la documentació dins del termini indicat, excepte casos de força major, donaran lloc a la invalidació de les actuacions de l'aspirant i, respecte a aquest, la nul·litat subsegüent dels actes del tribunal, sense perjudici de les responsabilitats en què l'aspirant haja pogut incórrer.
  
En aquest supòsit, el tribunal podrà proposar addicionalment la inclusió en les relacions dels aspirants aprovats d'un nombre igual al d'exclosos seguint els criteris d'ordre de puntuació de major a menor.
  
Dotze. Formalització dels contractes
  
1. L'òrgan competent formalitzarà el contracte laboral de caràcter indefinit. Fins aqueix moment, l'aspirant no tindrà dret a cap percepció econòmica.
  
2. El personal que supere satisfactòriament el període de prova establit en el Conveni Col·lectiu del Personal Laboral de les Universitats Públiques de la Comunitat Valenciana, adquirirà la condició de personal laboral fix.
  
Tretzena. Tribunal
  
1. El Tribunal Qualificador d'aquestes proves selectives tindrà l'estructura que figura en l'annex III i serà nomenat pel rector després de publicar les llistes definitives d'admesos i exclosos, atenent al compliment del principi d'especialitat.
  
2. La modificació de les condicions en virtut de les quals s'haguera produït el nomenament dels membres del Tribunal, sobrevinguda amb posterioritat al nomenament, no n'alterarà la validesa. No obstant això, quan, en atenció a les circumstàncies concurrents, la conservació del nomenament poguera menyscabar el normal funcionament del Tribunal, l'Òrgan competent podrà revocar-lo i, consegüentment, substituir el membre de què es tracte, cosa que es publicarà en el Diari Oficial de la Generalitat Valenciana.
  
3. Els membres del Tribunal hauran d'abstenir-se d'intervenir-hi, i notificar-ho al rector de la Universitat Jaume I. Els aspirants podran recusar-los, quan concórreguen les circumstàncies previstes en els articles 28 i 29 de la Llei 30/1992, de Règim Jurídic de les Administracions Públiques i del Procediment Administratiu Comú. Així mateix hauran d'abstenir-s'hi aquells que hagueren realitzat tasques de preparació d'aspirants en els cinc anys anteriors a la publicació d'aquesta convocatòria.
  
4. Tots els membres del Tribunal tindran veu i vot. Les decisions del Tribunal s'adoptaran per majoria de vots dels presents, resolent, en cas d'empat, el del que actue com a president, que ho serà, en cas d'absència del titular o suplent, el vocal de major edat.
  
5. El Tribunal no podrà constituir-se ni actuar sense la presència del president i secretari o, si és procedent, dels qui els substituïsquen, i la de la meitat, almenys, dels seus membres, segons allò disposat en l'article 26 de la Llei 30/1992, de 26 de novembre.
  
6. El Tribunal podrà disposar la incorporació als seus treballs d'assessors, per a qualsevol de les proves de què consta el procés selectiu, que es limitaran a prestar la seua col·laboració tècnica en l'exercici de la seua especialitat.
  
7. En l'exercici tipus test amb respostes alternatives, el Tribunal estarà facultat per a establir el número de respostes necessàries, una vegada deduïda la penalització que s'assenyala en l'apartat dos de la base sisena, que hauran d'obtenir els aspirants per a superar-lo. Així mateix, podrà adoptar les mesures que considere necessàries per al desenvolupament del procés selectiu, en tot allò no previst en les bases de la convocatòria, i resoldre totes les qüestions que se susciten relatives a la seua interpretació i aplicació.
  
8. A l'empara d'allò que s'ha establit en l'art. 19.1 del Reial Decret 364/1995, de 10 de març, el Tribunal queda facultat per a efectuar les adaptacions de temps i mitjans en la realització de les proves, per a aquells aspirants que tinguen alguna minusvalidesa, sempre que amb això no es menyscabe o reduïsca l'aptitud exigible.
  
9. La publicació dels acords del Tribunal en allò no previst en aquestes bases, es farà al tauler d'anuncis del Servei de Recursos Humans del Campus de la Penyeta Roja.
  
10. El Tribunal no podrà declarar seleccionats un nombre major d'aspirants que el de llocs convocats, i seran nul·les de ple dret les propostes que infringisquen tal limitació.
  
11. Les resolucions del Tribunal seran vinculants per a l'òrgan del qual siguen competència els nomenaments, sense perjudici que aquest puga procedir a la seua revisió d'acord amb les normes reguladores del procediment administratiu.
  
12. El Tribunal, així com els col·laboradors, ajudants i el personal especialista, podrà exigir dels aspirants, en qualsevol moment, que acrediten la seua identitat, d'acord amb allò previst en la base 8.2.
  
13. A l'efecte de comunicacions i de qualssevol altres incidències el tribunal tindrà la seua seu a la Universitat Jaume I, Campus de la Penyeta Roja.
  
14. Els membres del Tribunal que actuen en aquestes proves percebran les gratificacions extraordinàries per assistències que s'especifiquen en l'annex del Decret 24/1997, d'11 de febrer, del Govern Valencià, sobre indemnitzacions per raó de servei i gratificacions per serveis extraordinaris (DOGV del 17).
  
Catorzena. Recursos
  
Contra la convocatòria, les seues bases i tots els actes administratius que es deriven d'aquesta, es podrà interposar un recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, dins del termini de dos mesos comptadors des de l'endemà al de la publicació d'aquesta convocatòria en el Diari Oficial de la Generalitat Valenciana.
  
Com a requisit per a la interposició del recurs, s'haurà de comunicar abans a l'òrgan administratiu autor de l'acte, segons exigeix l'article 110.3 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
Davant de les actuacions del tribunal, podrà interposar-se un recurs ordinari previst en l'article 114 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú en el termini d'un mes comptat des de l'endemà al de les seues publicacions.
  
El recurs podrà interposar-se davant de l'òrgan que va dictar l'acte que s'impugna o davant del rector com a òrgan competent per a resoldre'l.
  
Castelló de la Plana, 17 de juny de 1998.- El rector: Fernando Romero Subirón.
  
Annex I
  
Denominació: auxiliar de serveis bibliogràfics
  
Classificació: D 11 E015
  
Nombre de places convocades: 5
  
Localitat de destinació: Castelló de la Plana
  
Programa d'auxiliars de serveis bibliogràfics
  
1. La Constitució espanyola de 1978. Drets i deures fonamentals: dels espanyols i estrangers, drets i llibertats, de les garanties de les llibertats i drets fonamentals.
  
2. L'Estatut d'Autonomia de la Comunitat Valenciana: la seua estructura. Les Corts Valencianes. El president de la Generalitat Valenciana. El Govern Valencià.
  
3. Els Estatuts de la Universitat Jaume I: òrgans de govern col·legiats i unipersonals. Funcions.
  
4. Concepte i funció de les biblioteques.
  
5. Els catàlegs: OPAC.
  
6. Operacions auxiliars del procés tècnic dels llibres.
  
7. La col·lecció a la biblioteca universitària. La conservació i ordenació de fons bibliogràfics.
  
8. Serveis als usuaris: mòdul de circulació.
  
9. Les biblioteques universitàries.
  
10. La biblioteca de la Universitat Jaume I.
  
11. Sistemes de classificació bibliogràfica. La Library of Congress Classification
  
12. Els documents i les seues classes. El document electrònic.
  
Funcions:
  
- Suport a les tasques administratives i bibliogràfiques del Centre de Documentació de la Universitat Jaume I.
  
- Funcions bibliogràfiques següents: préstec, ordenació, col\*locació d'identificacions de qualsevol tipus (teixell, magnetització...), segellament, control. etc. de tot tipus de fons bibliogràfics (llibres, revistes, documents...), com també execució de tots els encàrrecs i totes les comandes que se li encomanen per raons del servei, entre altres: reclamar, per telèfon, carta o un altre sistema, el material bibliogràfic i documental que es presta als usuaris i no el tornen en el termini indicat; confeccionar rètols i títols indicatius de la biblioteca; remetre els catàlegs de les llibreries, distribuïdores, etc. als departaments i serveis de la Universitat; facilitar als usuaris el material que estiga dipositat al magatzem del Centre de Documentació, així, també caldrà mantenir l'ordenació d'aquest fons; controlar la recepció de les publicacions periòdiques enviades a cada Campus des d'adquisicions bibliogràfiques i col·locar-les al seu lloc; comunicar via mail o per altre procediment, l'arribada i les incidències del material bibliogràfic al personal de la comunitat universitària, així com facilitar aquest material al personal que contacte amb ells.
  
- Utilització de màquines reproductores, enquadernadores, etc., quan no implique una tasca exclusiva o principal.
  
- Comprovació i recompte de fons, com també la preparació per a ser enquadernats.
  
- Ús d'ordinadors amb un nivell d'usuari.
  
- Recull i tractament de tot tipus de dades estadístiques relacionades amb el servei.
  
- Informació bibliogràfica bàsica a tot tipus d'usuaris, fins i tot en suport informàtic.
  
- Informació bàsica del funcionament del Centre de Documentació i de la ubicació d'instal·lacions, serveis, etc. inherents a aquest centre.
  
- Recull, lliurament, tractament, manipulació i classificació simple de documentació i/o correspondència (inclòs el franqueig).
  
- Control de claus, obertura i tancament dels accessos a les instal·lacions bibliogràfiques al seu càrrec.
  
- Vigilància i atenció del Centre de Documentació durant les hores de servei, fins i tot controlant-hi l'accés de persones.
  
- Revisió, subministrament i reposició dels materials, l'equipament i les instal·lacions existents al Centre de Documentació (fins i tot taulers d'anuncis en la mateixa seu del servei o al centre on s'ubica), procurant que es troben en condicions d'ús normal o esmenant les possibles anomalies i desperfectes, tret que aquests requeresquen una qualificació professional especial; connexió i desconnexió d'equips de tot tipus instal·lats en les dependències al seu càrrec.
  
- Trasllat de material i d'equipament necessari dins les instal·lacions i els locals de la unitat de destinació, amb els mitjans adequats.
  
- En general, qualsevol altra tasca afí a la categoria del lloc i altres tasques semblants a les descrites anteriorment que li encomanen els seus superiors jeràrquics i que siguen necessàries per raó del servei.
  
 Annex II
  
Barem
  
La valoració dels mèrits es farà d'acord amb el barem següent:
  
1. Experiència: es valorarà fins un màxim de 3 punts, segons el treball desenvolupat en qualsevol administració pública, en llocs de la categoria laboral a què s'aspira o d'ordenança de biblioteca, d'acord amb la següent escala:
  
Auxiliar de serveis bibliogràfics: 0,75 per semestre o fracció.
  
Ordenança de biblioteca: 0,50 per semestre o fracció.
  
2. Coneixements de valencià: es valoraran fins un màxim d'1 punt, sempre que siguen superiors al que s'especifica en els requisits del lloc, i s'acreditaran amb la presentació de certificats, diplomes o títols que hagen sigut expedits o homologats per la Universitat Jaume I o la Junta Qualificadora de Coneixements de Valencià, segons la següent escala:
  
Nivell oral: 0.25
  
Nivell elemental: 0.50
  
Nivell mitjà: 0.75
  
Nivell superior: 1
  
3. Entrevista: es valorarà fins un màxim de 2 punts, atenent a les característiques del lloc.
  
Annex III
  
Tribunal qualificador
  
Tribunal titular:
  
President: El rector o persona en qui delegue.
  
Vocals:
  
Dos en representació de la Universitat Jaume I.
  
Dos proposats per les centrals sindicals amb representació en el Comitè d'Empresa del PAS.
  
Secretari: el cap del Servei de Recursos Humans, que actuarà com a secretari amb veu però sense vot, o persona en qui delegue.